SKRIFTLIG FORESPØRGSEL E-4063/00

af Isidoro Sánchez García (ELDR) til Kommissionen

(9. januar 2001)

Om: Virksomheder og aftalen mellem Den Europæiske Union og Mexico

I december 1999 undertegnede Den Europæiske Union og Mexico en aftale, der trådte i kraft den 1. juli 2000, og hvis indhold danner de fremtidige rammer for et samarbejde mellem virksomhederne i de to kontraherende lande. Et heldigt udfald af et sådant samarbejde mellem virksomhederne vil afhænge af opfyldelsen af en af de vigtigste målsætninger i ovennævnte aftale, som går ud på at genskabe den økonomiske, handelsmæssige og finansielle balance mellem Mexico og dets nabo det nordamerikanske kontinent som det er alt for afhængigt af.

Et heldigt samarbejde kræver instrumenter med foranstaltninger og bevillinger, der er tilstrækkelige til at støtte de virksomheder, der måtte ønske at deltage i ovennævnte samarbejdsaftale. Det tidligere ECIP, som en række europæiske og mexicanske virksomheder i vid udstrækning benyttede sig af, udløb i slutningen af 1999 og er ikke blevet erstattet af noget andet instrument.

Hvorledes agter Kommissionen at fremme samarbejdet mellem de virksomheder i Den Europæiske Union og i Mexico, der beslutter sig for at anvende aftalens indhold i forbindelse med de forskellige aspekter af et sådant samarbejde, og hvilke finansielle instrumenter agter den i givet fald at anvende i denne forbindelse?

Svar afgivet på Kommissionens vegne af Christopher Patten

(19. februar 2001)

Kommissionen er enig med det ærede medlem i at det er meget vigtigt at der stilles midler til rådighed således at man inden for rammerne af den nye partnerskabsaftale kan fremme samarbejdet mellem virksomheder i EU og i Mexico.

Kommissionen kan i denne forbindelse nævne at der findes flere forskellige finansieringsordninger, som i første række er rettet mod små og mellemstore virksomheder. Der er bl.a. tale om Al-Invest programmet(1) der bl.a. tager sigte på oprettelse af eurocentre (hvoraf Mexico i dag har tre); det kan her nævnes at man i De Europæiske Fællesskabers Tidende har indkaldt ansøgninger med henblik på udvælgelse af nye eurocentre(2). Kommissionen yder støtte til eurocentre, der arbejder inden for rammerne af de lokale institutioner, med henblik på at fremme kontakten mellem virksomheder i Europa og Mexico vedrørende konkrete tiltag, i første række gennem ugentlige møder inden for de forskellige sektorer.

Virksomheder der er specielt interesseret i at indgå joint ventures, kan tage kontakt gennem ARIEL, der indgår i Al-Invest programmet som et særligt modul.

De ugentlige møder og ARIEL-programmet kan således siges at udfylde en del af det tomrum der er opstået efter ECIP (ordning 1): Al-Invest budgettet, der andrager 43 millioner EUR, giver mulighed for at holde arbejdet i gang til 2004.

Hertil kommer at Kommissionen gennem ATLAS-projektet kan yde støtte til det arbejde på at styrke handelskamrene i såvel institutionsmæssig som teknisk henseende der gennemføres under ledelse af Eurochambres. Kommissionen traf afgørelse om dette projekt i december 2000; det forventes igang i løbet af andet halvår af 2001.

Og endelig agter Kommissionen at yde støtte til det 2. topmøde mellem europæiske og latinanmerikanske virksomhedsorganisationer (UNICE) der er berammet til første kvartal af 2002.

(1) www.al-invest.org.

(2) EFT C 380 af 30.12.2000.